钦定古今图书集成/明伦汇编/官常典/第543卷 > 《代杜相公让剑南元帅表》前人
## 钦定古今图书集成/明伦汇编/官常典/第543卷 > 《代杜相公让剑南元帅表》前人

臣鸿渐惶恐言：“臣本自诸生，素乏经邦之具，无才无
行，至愚至拙，其所望者，在寸禄代耕而已。往属先帝
中兴，时方草昧，攀附日月，遭逢盛时，获奉驰驱，遂蒙
委遇，毫发未报，哀惶靡及。陛下龙飞践祚，俊乂满朝，
犹顾微臣，使参大政，备位宰辅，出入六年。上不能调
和阴阳，下不能亲辅百姓，朝典隳废，圣虑忧劳，其心
愧耻，中夜三叹。”况外统群帅，遥制戎阃，在臣懦劣，非
所堪任。曩者受命而行，属西南未安，中外所注，虽有
危难，臣不合辞。崔宁顷至朝廷亲授经略，及还方镇，
事颇条理。叔明、献恭，并是良将，自蒙擢用，甚允声实，
可以倚辩，并堪独任。且将在阃外，事得专之，远道取
决，恐失要会，坐而临制，诚亦非谊。今“又靖谧，臣何所
效？岂苟贪荣利，以固宠荣？盖镇抚四夷，宰相之任也。
陛下不以臣薄陋，待罪鼎司，至于疆事不修，戎车未
息，实得参议，任其安危，无以裨补，皆臣之罪也。何必
一方之务，独有责成。特乞下鉴愚恳，俯停戎号，则王
朝无兼授之宠，臣下有知止之分。昧死上言，冀回宸
眷。无任惶迫屏荣之”至，谨奉表陈露以闻。